Saarte Instituut

Saarte Instituudi lugu

SI idee algatati 1980. lõpus ajurünnakutega, mida organiseerisid tollased Saare- ja Hiiumaa maakondade juhid Ants Tammleht ja Tarmo Mänd koostöös saartelt pärit teadlastega. Professorid Juhan Peegel ja Herbert Ligi koostasid 1989. aastal Saarte Instituudi projekti, mis võeti aluseks instituudi loomisel. 
Nemad nägid Saarte Instituudi peaülesandena Lääne-Eesti saarestiku looduse ja rahva ning viimase loodud ainelise ja vaimse kultuuri võimalikult igakülgset ja põhjalikku uurimist. Selle töö üheks olulisemaks tulemuseks pidi aga olema majandusliku ja sotsiaalse arengu niisuguse tee leidmine, mis võimalikult säilitaks saarte kordumatu omapära. 
8. oktoobril 1990. aastal toimus SI asutav kogu, kus võeti vastu instituudi põhikiri ning anti volitused tollasele TA Keemia Instituutdi teadussekretärile Maret Pankile edasiseks organisatoorseks tööks. 15. jaanuaril 1991 arutas tolleaegne Eesti Teadusnõukogu akadeemik Arno Köörna juhtimisel SI loomise vajalikkust ning arutelu tulemusena tehti ettepanek Vabariigi Valitsusele SI loomiseks, millele järgnes sellekohane korraldus nr 89-k 3. veebruarist 1991. 
SI juht alguspäevilt kuni selle likvideerimiseni 2012. aastal oli Maret Pank. Instituudi volikogus on aktiivselt osalenud Ülo Kaevats, Aado Keskpaik, Arvo Kullapere, Anti Liiv, Heidi-Ingrid Maaroos, Sulev Mäeltsemees, Ülo Rehepapp, Jüri Kann, Olavi Pesti, Paul Tamkivi, Laine Tarvis jt.
Kuna 1996. aastal vastu võetud teaduskorralduse seaduse alusel pidi SI ühinema kas ülikooli või ministeeriumiga, siis allkirjastati 1998. aastal ühinemislepingu Saarte Instituudi ja Tallinna Tehnikaülikooli vahel, mille tulemuseks oli autonoomne TTÜ teadus- ja arendusasutus Tallinna Tehnikaülikooli Saarte Instituut, millel oli oma põhikiri, bilanss ja eelarve. Instituut sai TTÜ regionaalseks teadus- ja arenduskeskuseks, mille põhieesmärgiks oli kõikide Eesti asustatud saarte elanikkonna, ettevõtete ja asutuste huvidele vastava, riikliku ja omavalitsusliku juhtimise jaoks vajaliku teadusteabe tootmine, levitamine ja rakenduste väljatöötamine.   
Edasise arengu järgmine tähtsam daatum oli 30.04.1999. Nimelt sõlmiti siis Tallinna Tehnikaülikooli ja Saaremaa Omavalitsuste Liitdu vahel Pädaste mõisas TTÜ Kuressaare Kolledži (TTÜ KK) asutamise leping. Lepingus nähti ette TTÜ KK moodustamine, lähtudes Saare maakonna, Eesti saarte ja Lääne-Eesti regiooni arengu vajadustest. Endistele ülesannetele lisandus rakendusliku suunaga kõrghariduse andmine. Saarte Instituut säilis kui TTÜ KK osakond, mis tegeles uurimis- ja arendusprojektidega kuni 2012. aasta lõpuni. Nüüdseks on kolledžist saanud TTÜ Eesti Mereakadeemia Meremajanduse keskus.

Tegevuse lühikokkuvõte

Suurte muutuste aastal 1991 alustati ajaloolis-ülevaatlike uurimustega koguteose "Saaremaa" koostamiseks. Koguteose I osa väljaandmiseni Entsüklopeediakirjastuse poolt jõuti alles 2002. aastal ning II osa ilmus 2007. aastal Koolibri poolt kirjastatuna. Tehti ka mitmeid rakendusuuringuid ning arendati koostööd Saare maakonna ja ülikoolide vahel: 1995. aastal allkirjastati instituudi eestvedamisel leping Tartu Ülikooli ja Saare Maavalitsuse vahel, mille tulemusena hakkas maakonnas tööle Tartu Ülikooli esindus ning 1996. aastal sõlmiti leping Tallinna Tehnikaülikooliga. 
Kuna SI põhieesmärgiks oli kõikide Eesti asustatud saarte heaks töötamine, siis oli SI tihedas koostöös Eesti Saarte Koguga ( ESK) kui sotsiaalse partneriga (asutatud 1992. aastal). Kohe peale ESK asutamist hakati ühiselt tegelema saarte seaduse väljatöötamisega. Esimese seaduse variandiga mindi Riigikogu ette juba 1993. aastal. Kuna Vabariigi Valitsus ei toetanud Saarte seaduse väljatöötamist, tegi ta ettepaneku hakata välja töötama Saarte arengukava (1994, tellijaks Keskkonnaministeerium) ja sellel põhinevat Saarte programmi (1995, tellijaks Siseministeerium). Mõlema ülesandega tegeles SI. Kui 1996. aastal käivitati 6 regionaalpoliitilist programmi vastavalt Eesti regionaalarengu strateegiale, siis oli Saarte programm üks neist. Eesmärgiks oli tagada saarte elanikele põhiteenuste kättesaadavus ning tugevdada saarte majanduse arengu- ja konkurentsivõimet. Programmi käivitamise ja esialgse juhtimisega tegeles SI. Saarte seadus võeti Riigikogus vastu Püsiasustusega väikesaarte seadusena 2003. aastal ning Saarte programm asendati Väikesaarte programmiga 2011. aastal Riigikogu poolt tellitud ja SI poolt läbi viidud mõjuanalüüsi tulemusena tehtud ettepaneku alusel.